b'\n_START_ARTICLE_\nApoftegma\n_START_PARAGRAPH_\nApoftegme ali izreki svetih starcev (gr\xc5\xa1ko apophth\xc3\xa9gmata hag\xc3\xadon ger\xc3\xb3nton; latinsko Apophthegmata Patrum) so izreki, odgovori na vpra\xc5\xa1anja ali v\xc4\x8dasih kratke anekdote, ki so jih stari menihi izrekli svojim u\xc4\x8dencem. V sebi nosijo globoke sadove samotnega meni\xc5\xa1kega \xc5\xbeivljenja in premi\xc5\xa1ljevanja._NEWLINE_Po navadi so jih izrekli pu\xc5\xa1\xc4\x8davski o\xc4\x8detje, u\xc4\x8denci pa so jih premi\xc5\xa1ljevali, dokler jih niso tudi sami v sebi dojeli. Apoftegme so se predajale po ustnem izro\xc4\x8dilu in so se zato oblikovale v razli\xc4\x8dnih okoljih in razli\xc4\x8dicah. V meni\xc5\xa1kih skupnostih pa so se za\xc4\x8dele oblikovati tudi zapisane zbirke apoftegem, na primer v polanahoretski skupnosti v Sketis. \xc4\x8ceprav so apoftegme nastajale v konkretnem okolju in v meni\xc5\xa1kem premisleku, vseeno nosijo trajen pomen. Pri njihovem branju jih zato lahko razumemo zgolj kot informacijo, kot konkretno navodilo, primer (eksempel), ali pa sku\xc5\xa1amo dojeti njeno globoko vsebino, ki se dotika duhovne ravni med pripovedovalcem, poslu\xc5\xa1alcem in izhaja iz evangelija o Jezusu Kristusu. V sloven\xc5\xa1\xc4\x8dino je prevedena zbirka apoftegem, ki navaja stoenaintrideset pu\xc5\xa1\xc4\x8davskih o\xc4\x8detov po abecednem redu, med njimi tudi dve pu\xc5\xa1\xc4\x8davski materi._NEWLINE_Primer apoftegme:_NEWLINE_On je tudi rekel:\xc2\xa0\xc2\xbbNih\xc4\x8de ne more priti v Bo\xc5\xbeje kraljestvo, ne da bi bil sku\xc5\xa1an. Odvzemi sku\xc5\xa1njave in nih\xc4\x8de ne bo odre\xc5\xa1en.\xc2\xab (Aba Anton 5)'